*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Sabiedriskā vides inspektora statusa piešķiršanas un anulēšanas kārtība, tiem izvirzāmās prasības un zivju resursu aizsardzības un uzraudzības kārtība**

Izdoti saskaņā ar

 Zvejniecības likuma

20. panta piekto daļu

1. **Vispārīgais jautājums**

1. Noteikumi nosaka:

1.1. kārtību, kādā tiek piešķirts vai anulēts Valsts vides dienesta un pašvaldības pilnvarotas personas – sabiedriskā vides inspektora (turpmāk – sabiedriskais vides inspektors) statuss;

1.2. prasības, kādas izvirzāmas sabiedriskajam vides inspektoram;

1.3. sabiedriskā vides inspektora apliecības paraugu;

1.4. kārtību, kādā veic zivju resursu aizsardzību un uzraudzību.

1. **Prasības sabiedriskajam vides inspektoram**

 2. Lai iegūtu sabiedriskā vides inspektora statusu, attiecīgā persona atbilst šādiem kritērijiem:

2.1. vismaz otrā līmeņa B pakāpes valsts valodas prasme;

2.2. vismaz 18 gadu vecums;

2.3. vismaz vidējā izglītība;

2.4. nav sodīta par tīšiem noziedzīgiem nodarījumiem vai sodāmība ir dzēsta;

2.5. nav sodīta par administratīvo pārkāpumu vides aizsardzības jomā pēdējā gada laikā;

2.6. sekmīgi nokārtojusi Valsts vides dienesta (turpmāk – dienests) rīkotu zināšanu pārbaudi (turpmāk – atestācija) par zvejniecības jomu reglamentējošajiem normatīvajiem aktiem un to piemērošanu.

3. Sabiedriskais vides inspektors iesaistās zivju resursu aizsardzībā un uzraudzībā brīvprātīgi un bez atlīdzības.

1. **Sabiedriskā vides inspektora statusa piešķiršana un anulēšana**

4. Lai iegūtu sabiedriskā vides inspektora statusu, persona (turpmāk – pretendents) iesniedz dienestā iesniegumu, kurā norāda šādu informāciju:

4.1. vārdu, uzvārdu, personas kodu;

4.2. dzīvesvietas adresi, tālruņa numuru un e-pasta adresi;

4.3. pašvaldību, ja pretendents plāno kļūt par pašvaldības pilnvarotu personu –sabiedrisko vides inspektoru, vai dienesta struktūrvienību, kuras uzraudzībā sabiedriskais vides inspektors veiks pienākumus.

5. Iesniegumam pievieno:

5.1. dzīves aprakstu (CV) un motivācijas vēstuli;

5.2. divas fotogrāfijas (2 x 3 cm);

5.4. izglītību apliecinoša dokumenta kopiju;

5.5. pašvaldības apliecinājumu par to, ka pretendents tiek pilnvarots zivju resursu aizsardzībā un uzraudzībā pašvaldības administratīvajā teritorijā vai tai piegulstošajos jūras piekrastes ūdeņos, ja pretendents plāno kļūt par pašvaldības pilnvarotu personu – sabiedrisko vides inspektoru.

6. Dienests sniedz informāciju un atestācijā pārliecinās par pretendenta zināšanām administratīvā pārkāpuma procesa pamatprincipiem, zvejniecības jomu reglamentējošajiem normatīvajiem aktiem un to prasību piemērošanu iekšējos ūdeņos un jūras piekrastes ūdeņos, zivju resursu aizsardzības un uzraudzības kārtību.

7. Dienests organizē atestāciju reizi sešos mēnešos. Par atestācijas vietu un laiku dienests paziņo pretendentam vismaz divas nedēļas iepriekš.

8. Dienests izveido sabiedrisko vides inspektoru atestācijas komisiju. Atestācijas komisijai ir šādi pienākumi:

8.1. sagatavot atestācijas jautājumus un uzdevumus;

8.2. apstiprināt pareizās atbildes uz atestācijas jautājumiem;

8.3. nodrošināt atestācijas jautājumu, uzdevumu un apstiprināto atbilžu neizpaušanu līdz atestācijai;

8.4. noteikt atestācijas kārtību, ilgumu un izmantojamos palīgmateriālus;

8.5. piecu darbdienu laikā pēc atestācijas novērtēt atestācijas rezultātus;

8.6. protokolā apstiprināt atestācijas rezultātus.

9. Atestācija ir sekmīgi nokārtota, ja pretendents par savu atestācijas darbu ir saņēmis vismaz 80% no maksimāli iespējamā punktu skaita.

10. Pretendentam ir tiesības iepazīties ar sava atestācijas darba vērtējumu.

11. Divu nedēļu laikā pēc atestācijas rezultātu novērtēšanas dienests pieņem lēmumu pretendentam piešķirt sabiedriskā vides inspektora statusu vai atteikt sabiedriskā vides inspektora statusa piešķiršanu.

12. Ja pretendents iesniegumā norīdījis vēlmi kļūt par pašvaldības pilnvarotu personu – sabiedrisko vides inspektoru, dienests elektroniski informē konkrēto pašvaldību par sabiedriskā vides inspektora statusa piešķiršanu vai atteikumu sabiedriskā vides inspektora statusa piešķiršanai.

13. Lēmumā par sabiedriskā vides inspektora statusa piešķiršanu norāda sabiedriskā vides inspektora darbību uzraugošo dienesta struktūrvienību vai pašvaldību.

14. Sabiedriskā vides inspektora statusu piešķir uz diviem gadiem.

15. Sabiedriskā vides inspektora statusu pagarina uz diviem gadiem, ja sabiedriskais vides inspektors iesniedzis iesniegumu ar attiecīgu lūgumu. Sabiedriskais vides inspektors iesniegumu par statusa pagarināšanu iesniedz dienestā vismaz mēnesi pirms statusa termiņa beigām.

16. Dienests nepagarina sabiedriskā vides inspektora statusu, ja sabiedriskais vides inspektors:

16.1. nav iesniedzis šo noteikumu 33. punktā minēto pārskatu;

16.2. gada laikā nav piedalījies zivju resursu aizsardzības un uzraudzības pasākumos;

16.3. nekvalitatīvi veicis uzticētos pienākumus vai nav ievērojis ētikas normas.

17. Dienests anulē sabiedriskā vides inspektora statusu, ja:

17.1. saņemts sabiedriskā vides inspektora rakstisks iesniegums par statusa anulēšanu;

17.2. saņemts pašvaldības iesniegums par statusa anulēšanu;

17.3. konstatēts, ka sabiedriskais vides inspektors neatbilst šo noteikumu 2. punktā noteiktajiem kritērijiem;

17.4. sabiedriskais vides inspektors pārkāpis vides aizsardzību vai zvejniecību reglamentējošo normatīvo aktu prasības.

18. Dienests savā tīmekļa vietnē ievieto un aktualizē sabiedrisko vides inspektoru sarakstu, norādot sabiedriskā inspektora vārdu un uzvārdu, apliecības numuru un tās derīguma termiņu, uzraugošo dienesta struktūrvienību vai pašvaldību.

1. **Sabiedriskā vides inspektora apliecība**

19. Sabiedriskajam vides inspektoram izsniedz sabiedriskā vides inspektora apliecību (pielikums).

20. Par apliecības pazaudēšanu sabiedriskais vides inspektors nekavējoties ziņo dienestam.

21. Sabiedriskajam vides inspektoram ir aizliegts nodot apliecību citai personai vai izmantot to tādiem mērķiem, kas neatbilst normatīvajos aktos un šajos noteikumos noteiktajai kompetencei.

22. Sabiedriskais vides inspektors nodod apliecību, ja:

22.1. anulēts sabiedriskā vides inspektora statuss;

22.2. beidzies apliecības derīguma termiņš;

22.3. apliecība ir sabojāta vai nepareizi aizpildīta;

22.4. tiek izsniegta jauna apliecība.

1. **Kārtība kādā sabiedriskie vides inspektori veic zivju resursu aizsardzību un uzraudzību.**

23. Sabiedriskais vides inspektors darbojas nozīmētās dienesta struktūrvienības vai pašvaldības uzraudzībā ievērojot to norādījumus.

24. Sabiedriskais vides inspektors piedalās pārbaudēs pēc valsts vides inspektora aicinājuma sniegt palīdzību uzraugošajai struktūrvienībai zvejniecību reglamentējošo normatīvo aktos noteikto pienākumu izpildē, veicot tehniskus vai organizatoriskus uzdevumus, kā arī zivju resursu aizsardzības un uzraudzības pasākumus.

25. Veicot zivju resursu aizsardzību un uzraudzību patstāvīgi vai kopā ar citām Zvejniecības likuma 18.pantā norādīto institūciju amatpersonām, kas veic zivju resursu aizsardzību un uzraudzību, sabiedriskais vides inspektors par veicamo pārbaudi pirms tās uzsākšanas elektroniski informē uzraugošo dienesta struktūrvienību.

26. Sabiedriskajam vides inspektoram ir tiesības veikt darbības administratīvo pārkāpumu novēršanai, konstatēt un fiksēt administratīvā pārkāpuma izdarīšanu, pārbaudīt dokumentus, zivju ieguves rīkus un lomu.

27. Sabiedriskais vides inspektors nekavējoties informē uzraugošo dienesta struktūrvienību par konstatētajiem pārkāpumiem, neatliekamos gadījumos, cik iespējams, patstāvīgi veic darbības pārkāpumu novēršanai un pārtraukšanai, iespēju robežās fiksējot ar foto un video tehniskajiem līdzekļiem pārkāpuma izdarīšanu un personas, kas izdarījušas pārkāpumu. Nepieciešamības gadījumā informē Valsts vai pašvaldības policiju.

28. Par veiktajām uzraudzības darbībām pārkāpuma izdarīšanas vietā sastāda dienesta noteikta parauga dokumentu, kurā ietver faktus par konstatēto pārkāpumu, nelikumīgi izmantotā zivju ieguves rīka izcelšanu, iegūtajām zivīm un citu būtisku informāciju.

29. Ne vēlāk kā nākamajā darbdienā nodod dienestam sastādīto dokumentu, pārbaudes materiālus, foto un video materiālus, lietiskos pierādījumus un citu informāciju, kas satur ziņas par pārkāpuma izdarīšanu.

30. Izceltos nelikumīgos zivju ieguves rīkus nodod tuvākajā iespējamajā laikā. Līdz nelikumīgo zivju ieguves rīku nodošanai nodrošina tādus uzglabāšanas apstākļus, lai netiktu bojāta to kvalitāte un vērtība.

31. Veicot ar zivju resursu ieguvi saistīto darbību pārbaudi, sabiedriskais vides inspektors uzrāda sabiedriskā vides inspektora apliecību un nosauc savu vārdu un uzvārdu.

32. Veicot ūdenstilpes un tās tiešā tuvumā esošo vietu apskati, dokumentu pārbaudi, zivju ieguves rīku, lomu vai mantu apskati sabiedriskais vides inspektors ievēro ētikas normas un normatīvajos aktos noteiktos ierobežojumus.

33. Sabiedriskais vides inspektors aizpilda dienesta noteikta parauga pārskatu par savu darbību zivju resursu aizsardzībā un uzraudzībā. Pārskatu iesniedz uzraugošajā dienesta struktūrvienībā dienesta noteiktajos termiņos. Ja sabiedriskais inspektors ir pašvaldības pilnvarota persona, tad pārskata kopiju iesniedz arī attiecīgajā pašvaldībā.

1. **Noslēguma jautājumi**

34. Līdz šo noteikumu spēkā stāšanās dienai izsniegtās sabiedrisko vides inspektoru apliecības ir derīgas līdz tajās norādītajiem derīguma termiņa beigām, bet ne ilgāk kā līdz 2020. gada 31. decembrim.

35. Noteikumi stājas spēkā vienlaikus ar 2019. gada 24. oktobra likuma “Grozījumi Zvejniecības likumā” spēkā stāšanos.

Ministru prezidents Arturs Krišjānis Kariņš

Vides aizsardzības un reģionālās

attīstības ministrs Juris Pūce